पाएं अपने शहर की ताज़ा ख़बरें और फ्री ई-पेपरडाउनलोड करें
रांची। क्रिकेटरों के बाद अब तीरंदाजों ने भी खेल-जगत को शर्मसार करना शुरू कर दिया है। पुणे स्थित आर्मी स्पोर्ट्स इंस्टीट्यूट (एएसआई) में चल रहे नेशनल कैंप में झारखंड के एक पुरुष तीरंदाज को यहीं की महिला तीरंदाज के कमरे से आपत्तिजनक स्थिति में पकड़ा गया है। घटना 2 जून के दोपहर की है। इंस्टीट्यूट द्वारा अनुशासन भंग करने के आरोप में कैंप से निकाले जाने के बाद दोनों झारखंड लौट आए हैं।
विदित हो कि तुर्की के अंताल्या में 10 से 16 जून को होने वाले तीरंदाजी वर्ल्ड कप की तैयारियों के लिए यह कैंप लगाया गया है। इस टूर्नामेंट के लिए अब 8 सदस्यीय टीम की भी घोषणा कर दी गई है, जिसमें झारखंड की दीपिका कुमारी का भी नाम शामिल है।
आपत्तिजनक अवस्था में पकड़ा गया पुरुष खिलाड़ी लोहरदगा का और महिला खिलाड़ी बोकारो की है। एएसआई की शिकायत पर भारतीय तीरंदाजी संघ ने दोनों तीरंदाजों के राष्ट्रीय और अंतरराष्ट्रीय टूर्नामेंटों में खेलने पर भी बैन लगा दिया है। मामले को अनुशासन कमिटी के पास भेजकर दोनों से सात दिनों के अंदर जवाब मांगा गया था। दोनों खिलाडिय़ों ने लिखित में गलती मान ली है।
बताया जाता है कि उक्त पुरुष खिलाड़ी पहले भी कई बार अनुशासनहीनता के आरोपों का सामना कर चुका है। कैंप के दौरान दोनों के मधुर संबंधों पर पहले से ही शक था जिसका गंदा रूप सामने आ गया। दोनों तीरंदाज कई अंतरराष्ट्रीय प्रतियोगिताओं में भारत का प्रतिनिधित्व कर चुके हैं।
बीते दिनों असम की तीरंदाज प्रतिमा बोरो के आत्महत्या करने के बाद एएसआई प्रशासन ने हॉस्टल में चेकिंग अभियान चला रखा है। इसी दौरान दोनों को लड़की के कमरे में आपत्तिजनक अवस्था में पकड़ा गया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn